PRANEŠIMAS ŽINIASKLAIDAI  
2025 m. gegužės 22 d.

**Elektromobilių rinka Lietuvoje: į rinką žengiantys kinų gigantai ir „Tesla“ reputacinis atsparumas**

**Pirmuosius keturis 2025 metų mėnesius Lietuvoje fiksuotas reikšmingas elektromobilių rinkos augimas. Gyventojai vis dažniau renkasi tvarius sprendimus, o kartu su didėjančiu elektromobilių populiarumu daugėja ir jų finansavimo galimybių. Kokie veiksniai skatina šį pokytį ir ką tai reiškia vartotojams, komentuoja „Luminor“ banko privačios bankininkystės vadovas Tadas Ratkevičius.**

Lietuvos keliuose sparčiai daugėja elektromobilių ir hibridinių transporto priemonių – tai rodo ir naujausi „Regitros“ duomenys. Bendrai elektromobilių registracijų skaičius išaugo net 26 procentais, palyginti su tuo pačiu laikotarpiu pernai. Eksperto teigimu tiek naujų, tiek naudotų elektromobilių segmentai aktyviai prisideda prie rinkos plėtros.

„Nors elektromobiliai dar nėra dominuojanti transporto rūšis, Šį augimą paskatino keli svarbūs veiksniai: gausesnis naujų modelių pasirinkimas, vis patrauklesnės naudotų elektromobilių kainos bei augantis visuomenės pasitikėjimas elektriniu transportu“, – teigia T. Ratkevičius.

Anot jo, vis daugiau pirkėjų renkasi elektromobilį kaip pagrindinę transporto priemonę ne tik dėl ekologinių, bet ir dėl praktinių priežasčių – mažesnių eksploatacijos išlaidų bei plačiai plėtojamos įkrovimo infrastruktūros.

„Įdomu tai, kad nepaisant ankstesnių skeptiškų prognozių apie „Tesla“ ateitį, būtent šio gamintojo modeliai išliko absoliučiais lyderiais tiek naujų, tiek naudotų elektromobilių pardavimų segmente. Per pirmuosius keturis šių metų mėnesius „Tesla“ automobiliai sudarė daugiau nei penktadalį visų Lietuvoje registruotų elektromobilių“, – sako ekspertas.

„Dar viena reikšminga tendencija – į Lietuvos rinką sparčiai žengia pasaulyje jau įsitvirtinę kinų gamintojai, tokie kaip BYD, Lynk & Co bei MG. Atsižvelgiant į jų kainos ir kokybės santykį, modernias technologijas bei dizainą, tikėtina, kad šie ženklai netrukus taps svarbiais žaidėjais ir mūsų šalyje“, – priduria T. Ratkevičius.

**Auga ir lizingo rinka**

2025 m. pirmąjį ketvirtį Lietuvoje iš viso užregistruoti 9802 nauji lizingu įsigyti automobiliai (pernai 7379 vnt.). Elektromobiliai sudaro 5,1 proc. visų (500 vnt.), kai pernai tuo pačiu metu šis skaičius siekė 5 proc. (371 vnt.). Elektrinių transporto priemonių augimas, lyginant šiuos ir praėjusius metus, siekia 32,8 proc., rodo „Luminor“ banko duomenys.

„Vertinant jų poveikį aplinkai ar jų eksploatacijos išlaidas, elektromobiliai atrodo kaip patrauklus pasirinkimas, mat dažnu atveju intensyviai naudojamas elektromobilis atsiperka jau per lizingo laikotarpį. Eksperto skaičiavimais per metus nuvažiuojant maždaug 20 tūkst. km, bet kuris naujas elektromobilis naudojant jį 5 metus pasidaro pigesnis t. y. bendras elektromobilio poveikis aplinkai bei jo priežiūros bei eksploatavimo išlaidos tampa mažesnės nei automobilio su vidaus degimo varikliu“, – teigia ekspertas.

Hibridinių automobilių populiarumas Lietuvoje taip pat auga – šių metų pirmąjį ketvirtį jų registruota 3125 – tai 66,5 proc. daugiau nei tuo pačiu laikotarpiu pernai. Hibridai sudaro 32 proc. visų naujų automobilių registracijų (2024 m. I ketv. – 25 proc.). Privatūs asmenys įsigijo 40 proc. (1251 vnt.) hibridinių automobilių, o tai 17,9 proc. daugiau nei tuo pačiu metu pernai.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)